पाएं अपने शहर की ताज़ा ख़बरें और फ्री ई-पेपरडाउनलोड करें
लोपोके थाने के तहत आते छिड्डन गांव में अपनी जमीन से ट्रैक्टर निकालने का विरोध करने वाले हरदीप सिंह नामक युवक की गांव के ही निरवैल सिंह ने गोली मारकर हत्या कर दी। हरदीप के सीने, बाजू और जांघ पर गोलियों के छर्रे लगे।
पुलिस ने हरदीप के भाई और अटारी फर्द केंद्र में काम करने वाले मनजीत सिंह की शिकायत पर गांव में ही रहने वाले निरवैल सिंह, परमजीत सिंह, परवेज सिंह, रोबिनप्रीत सिंह, जोबनप्रीत सिंह, गुरदीप सिंह, सरबजीत सिंह, सज्जन सिंह और उनके दो अज्ञात साथियों पर हत्या का केस दर्ज कर लिया। मनजीत सिंह के मुताबिक, उसका भाई हरदीप परिवार की खेतीबाड़ी संभालता था। गांव में ही रहने वाले निरवैल सिंह के खेत उनकी जमीन के पीछे पड़ते हैं।
निरवैल सिंह के खेतों को दूसरी ओर से सरकारी रास्ता आता है मगर वह हमेशा अपने ट्रैक्टर-ट्रॉली उनके खेतों से जबरन निकालता है। हरदीप उसे ऐसा करने से रोका करता था। शनिवार सुबह साढ़े 6 बजे हरदीप सिंह मां अमरजीत कौर और भाभी राजदीप कौर के साथ घर में बैठा था। उसी समय निरवैल सिंह राइफल लेकर परमजीत सिंह उर्फ पम्मा, परवेज, रोबिनप्रीत, जोबनप्रीत, गुरदीप, सज्जन और दो अज्ञात लोगों के साथ उनके घर आ धमका।
सभी आरोपियों ने दात्तर और डंडे ले रखे थे। आरोपी जब उनके घर के बाहर पहुंचकर गालियां निकालने लगे तो हरदीप उन्हें देखने के लिए घर का गेट खोलकर बाहर निकला। उसी समय परमजीत उर्फ पम्मा ने निरवैल सिंह से कहा कि आज तो इसे ट्रैक्टर रोकने का मजा चखा ही दो। परमजीत के इतना कहते ही निरवैल सिंह ने अपनी बंदूक से हरदीप पर फायर कर दिया। गोली के छर्रे हरदीप की छाती, बाजू व जांघ में लगे और वह जमीन पर गिर पड़ा।
मनजीत के अनुसार, अपने भाई को बचाने के लिए उसने घर के अंदर से ही अपने पिता की लाइसेंसी बंदूक उठाकर जब हवाई फायर किए तो आरोपी भाग गए। परिवार के सदस्य हरदीप को लेकर तुरंत अमृतसर में गुरु नानकदेव अस्पताल पहुंचे, जहां डॉक्टरों ने उसे मृत घोषित कर दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn